
REPUBLIKA E SHQIPËRISË
KUVENDI
Komisioni për Veprimtaritë Prodhuese, Tregtinë dhe Mjedisin

 
Tiranë më, 27.05.2015				       	             Dokument parlamentar

RAPORT
PËR PROJEKTLIGJIN “PËR RATIFIKIMIN E MARRËVESHJES, NDËRMJET REPUBLIKËS SË SHQIPËRISË DHE BASHKIMIT EVROPIAN, “PËR PJESËMARRJEN E REPUBLIKËS SË SHQIPËRISË NË PROGRAMIN E UNIONIT “KONKURRENCA E NDËRMARRJEVE DHE NDËRMARRJEVE TË VOGLA DHE TË MESME (COSME) 2014-2020””

[bookmark: _GoBack]Komisioni për Veprimtaritë Prodhuese, Tregtinë dhe Mjedisin, në cilësinë e komisionit për dhënie mendimi, shqyrtoi projektligjin “Për ratifikimin e marrëveshjes, ndërmjet Republikës së Shqipërisë dhe Bashkimit Evropian, “Për pjesëmarrjen e Republikës së Shqipërisë në programin e unionit “Konkurrenca e ndërmarrjeve dhe ndërmarrjeve të vogla dhe të mesme (COSME) 2014-2020””, në mbledhjen e datës 27 maj 2015. 

Të ftuar në komision për të prezantuar projektligjin dhe për të dhënë shpjegime për pyetjet e deputetëve ishin të pranishëm përfaqësues të Ministrisë së Zhvillimit Ekonomik, Turizmit, Tregtisë dhe Sipërmarrjes.

Kjo marrëveshje i hap rrugën pjesëmarrjes së Shqipërisë në një nga programet më të mëdha evropiane për zhvillimin e ndërmarrjeve të vogla dhe të mesme. Në programin komunitar COSME, me një vlerë totale prej 2,3 bilionë eurosh, marrin pjesë vendet anëtare të BE-së, vendet kandidate, vendet që aspirojnë statusin kandidat si dhe disa vende të tjera të rajonit. 

Nga ky program do të përfitojnë NMV-të respektive të vendeve pjesëmarrëse, organizatat që ofrojnë shërbime për biznesin, autoritetet qendrore dhe lokale, nëpërmjet: 

- përmirësimit të aksesit në financë, me një set instrumentesh financiare, mbështetjen e huadhënies ndërkufitare dhe përmirësimin e informacionit rreth financimeve të BE-së në dispozicion të ndërmarrjeve të vogla dhe të mesme; 
- përmirësimit të aksesit në treg; 
- përmirësimit të kushteve të përgjithshme për nocionin “Think Small First”, klastera, industrinë e turizmit; 
- nxitjes së sipërmarrjes dhe kulturës së sipërmarrjes 

Marrëveshja COSME përmban termat dhe kushtet në lidhje me pjesëmarrjen e Shqipërisë në program. Kontributi financiar vjetor për t’u paguar nga Shqipëria, për buxhetin e Bashkimit Evropian, për të marrë pjesë në të gjitha aktivitetet e programit për periudhën 2014-2017, është: 235 838 euro.

Kjo marrëveshje do të zbatohet për kohëzgjatjen e programit, duke filluar nga 1 janari 2014. Megjithatë, nëse Bashkimi Evropian vendos të zgjasë kohëzgjatjen, pa ndonjë ndryshim thelbësor brenda programit, kjo marrëveshje do të zgjatet, përkatësisht dhe automatikisht, nëse asnjëra palë nuk e kundërshton brenda një muaji pas vendimit të zgjatjes së afatit.

Autoriteti kompetent për zbatimin e marrëveshjes është Ministria e Zhvillimit Ekonomik, Turizmit, Tregtisë dhe Sipërmarrjes.

Në përfundim të diskutimeve, Komisioni u shpreh dakord për kalimin e këtij projektligji për miratim në seancë plenare.	

